《双松亭》
宋代·徐侨

双松如老虬，拜然俯於地。
山下草细微，降从所非类。
昂藏烈丈夫，肯与樵牧比。
樛枝若欲颓，直干固不倚。
外柔内则刚，物耳寓此理。
吾观世俗流，随人尽弃己。
此松乃不然，自下弗为耻。
所立峭已高，其节凛不记。
满眼春风生，中有岁寒意。
敢告行道人，视此知所止。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。